Ջեսիկա Ալբա

**Ջեսիկա Մարիա Ալբա** (, ), ամերիկացի երգչուհի և դերասանուհի։ Մասնակցել է MTV-ի մի շարք կազմակերպած հաղորդումներին։

Սկսել է նկարահանվել 13 տարեկանից։ Հայտնի է դարձել ի շնորհիվ «Մութ հրեշտակ» (2000-2002 թվականներ) հեռուստասերիալում մարմնավորած դերի։ Այնուհետև նկարահանվել է զանազան հայտնի ֆիլմերում՝ ինչպիսիք են օրինակ «Քնի բառարան» (2003 թվական), «Մեղքերի քաղաքը» (2005 թվական) և «Ֆանտաստիկ քառյակը» (2005 թվական) ֆիլմերը։

Ըստ 2006 թվականի «AskMen.com» կայքի հարցման արդյունքի՝ Ալբան գրավել է առաջին տեղը «99 ամենացանկալի կանայք» ցուցակում և 2007 թվականին համարվել է «Աշխարհի ամենահրապուրիչ կինը» ըստ «FHM» ամսագրի։ Ջեսիկան բազմաթիվ մրցանակներ է ստացել իր աշխատանքների համար և նույնիսկ առաջադրվել է Ոսկե Գլոբուսի «Մութ հրեշտակ» սերիալում մարմնավորած դերի համար։

## Վաղ տարիներ
Ջեսիկա Ալբան ծնվել է 1981 թվականի ապրիլի 28-ին ԱՄՆ-ի Կալիֆորնիա նահանգի Պամոնա քաղաքում՝ Քեթրին (օրիորդական ազգանունը Ենսեն) և Մարկ Ալբայի ընտանիքում։ Ջեսիկայի մայրն ունի դանիական և ֆրանկոկանադական ծագում, իսկ հայրը ամերիկացի է՝ մեքսիկական ծագումով։ Ունի փոքր եղբայր՝ Ջոշուա անունով։ Հոր կարերիայի պատճառով (ռազմական օդաչու) ընտանիքը նախքան Կալիֆորնիա վերադառնալը ստիպված էր ապրել Միսսիսիպի նահանգի Բիլոնսկի և Տեխաս նահանգի Դել Ռիո քաղաքներում։

Մանկության ու պատանեկության տարիներին Ջեսիկան բազմիցս հիվանդություններ է տարել. նա երկու անգամ հիվանդացել է ատելեկտազով, տարին 4-5 անգամ թոքաբորբով, նշագեղձերի բորբոքումով։ Այդ պատճառով էլ նա մեկուսացած էր իր հասակակիցներից և գրեթե ընկերներ չուներ։ Աղջիկը տառապում էր նաև կպչուն վիճակների համախտանիշով։ Սակայն ընտանիքի՝ Կալիֆոռնիա տեղափոխվելուց հետո աղջկա վիճակը բարելավվում է։

Ալբան դերասանական վարպետությամբ հետաքրքրվում էր 5 տարեկանից։ 12 տարեկան հասակում նա հաճախում է դերասանական վարպետության առաջին դասին, իսկ 9 ամիս անց պայմանագիր է կնքում գործակալի հետ։ 16 տարեկանում ավարտում է դպրոցը, որից հետո դերասանական վարպետություն է սովորում Ուիլյամ Մեյսիի ու նրա կնոջ՝ Ֆելիսիտա Հաֆմանի թատերական ստուդիայում՝ «Atlantic Theater Company», որը Մեյսին հիմնել էր ռեժիսոր ու սցենարիստ Դևիդ Մատեմի հետ միասին։

## Կարիերա
[250px|մինի|ձախից|Ջեսիկա Ալբան [Փարիզում, «Աչքը» ֆիլմի պրեմիերային, 2008 թվական]]
Էկրանին առաջին հայտնվելը դարձել է փոքրիկ դերը «Կորուսյալ ճամբարը» («Camp Nowhere», 1994 թվական)։ Սկզբնապես նա վարձվել էր երկու շաբաթ ժամկետով, սակայն նրա դերը վեր է ածվել երկու ամսվա աշխատանքի։ Ալբան հայտնվում է Nintendo-ի և J. C. Penney-ի երկու գովազդային հոլովակներում, ինչպես նաև խաղում է մի քանի անկախ ֆիլմերում։ Ջեսիկան լայն հանրությանը հայտնի է դառնում 1994 թվականին Nickelodeon հեռուստաալիքի «Ալեքս Մաքի գաղտնի աշխարհը» («The Secret World of Alex Mack») կատակերգական սերիալում խաղացած երեք դրվագներով։ Նույն ժամանակ նա կատարում է Մայայի դերը «Ֆլիպեր» («Flipper») սերիալի երկու եթերաշրջանում։

1998 թվականին նա հայտնվում է Մելիսսա Հաուերի դերում «Հարավային Բրուքլին» («Brooklyn South») քրեական դրամայի առաջին եթերաշրջանում, ինչպես նաև Լիեննի դերում «Բևեռլի Հիլզ 90210» («Beverly Hills, 90210») սերիալի երկու դրվագներում և Լեյլայի դերում Ռենդի Կուեյդի «Պ.Ա.Ն.Կ.Ե.Ր.» («P.U.N.K.S.») կատակերգությունում։ Հոլլիվուդում դերասանուհու նորամուտը հանդիսացավ «Չհամբուրվածը» («Never Been Kissed») ռոմանտիկ կատակերգությունը, ինչպես նաև «Սպանող ձեռքը» («Idle Hands», 1999 թվական) կատակերգությունը։

Նրա համար առաջընթաց հանդիսացավ Ջեյմս Քեմերոնի մոտ քաստինգը, որը նրան ընտրեց գենետիկորեն նախագծված սուպերզինվոր Մաքս Գևարի 1200 այլ թեկնածուներից՝ «Մութ հրեշտակ» («Dark Angel») սերիալում։ «Մութ հրեշտակ»-ին նախապատրաստվելու ժամանակ Ջեսիկան օրական երեք ժամվա ընթացքում պարապում էր, սկսում է իրեն քաղցի ենթարկել և բավականին նիհարում է։ Նա խոստովանում է, որ այդ ժամանակ նրա մոտ, հնարավոր է, խնդիրներ կային, կապված սննդակարգի խափանումներով։ «Մութ հրեշտակ» սերիալը Ալբային հանրաճանաչ է դարձնում։ Նա Մաքս Գևարի դերակատարման համար արժանանում է Teen Choice Award մրցանակին «Դերասանուհի» անվանակարգում, «Սատուրն» մրցանակին և անվանակարգում «Ոսկե Գլոբուս» մրցանակի համար։

Նա հաճախակի սկսում է հայտնվել մոլորակի ամենասեքսուալ կանանց ցուցակներում։ 2006 թվականին Ջեսիկան արժանանում է MTV հեռուսաալիքի «Sexiest Performance» մրցանակին՝ «Մեղքերի քաղաքը» («Sin City») ֆիլմում խաղացած դերի համար։ Այդ նույն ժամանակ նա հաճախ ենթարկվում էր սուր քննադատության՝ Ալբան երեք անգամ անվանակարգվում է «Ոսկե ազնվամորի» մրցանակին 2006, 2008 և 2009 թվականներին։

Ամենահայտնի նրա դերերից են՝ պարուսույցը «Քաղցրիկը» («Honey») ֆիլմում, էկզոտիկ մերկապարուհի Նենսի Կալահանը «Մեղքերի քաղաքը» ֆիլմում և Սյու Սթորմը «Ֆանտաստիկ քառյակի» մասին կատակերգական կոմիքսի էկրանավորումում և նրա շարունակությունում։ Հետագայում նա նկարահանվել է «Բարի գալուստ Եդեմ» («Into the Blue») և «Հաջողություն, Չաք» («Good Luck Chuck») ֆիլմերում։ 2006 թվականին Ջեսիկան հանդիսանում է MTV Movie Awards մրցանակաբաշխության արարողության հաղորդավարուհին և խաղում է «Քինգ Քոնգ», «Առաքելությունն անիրագործելի է 3», «Դա Վինչիի ծածկագիրը» ֆիլմերի փոքրիկ պարոդիաներում։
[250px|մինի|աջից|Ջեսիկա Ալբան [Փարիզում, «Մարդասպանն իմ մեջ» ֆիլմի շնորհանդեսի ժամանակ 2010 թվական]]
2008 թվականին Ջեսիկան հայտնվում է «Աչքը» («The Eye») սարսափ ֆիլմում, օրիգինալ հոնգ կոնգյան սարսափ ֆիլմի վերականգնված տարբերակում։ Չնայած ֆիլմը շավ չի ընդունվում քննադատների կողմից, Ալբայի խաղը ստանում է ինչպես դրական, այնպես էլ բացասական արձագանքներ։ Այդ դերակատարման համար դերասանուհին անվանակագվում է «Ոսկե ազնվամորի» մրցանակի՝ «Վատագույն դերասանուհի» դասակարգում և արժանանում է Teen Choice Award մրցանակի սարսափ ֆիլմերում «Լավագույն կանացի դերակատարման» համար։ Նույն 2008 թվականին Ջեսիկան Մայք Մայերսի և Ջասթին Թիմբերլեյքի հետ միասին նկարահանվում է «Սեքս Գուրու» («The Love Guru») կատակերգությունում։ Այս ֆիլմը ձախողվում է վարձույթում և բացասական է գնահատվում քննադատների կողմից։ Ալբայի խաղը նույնպես բացասական արձագանքներ է ստանում և նա կրկին արժանանում է «Ոսկե ազնվամորի»-ի անվանակարգման։

2010 թվականի սկզբին «Սանդենս» կտնոփառատոնում կայանում է Մայքլ Ուիտենբոտոմի «Մարդասպանն իմ մեջ» թրիլերի շնորհանդեսը, որում Ջեսիկան խաղում է մարմնավաճառուհի Ջոյս Լեյքլանդի դերը։ Ֆիլմը զգալիորեն բարձր է գնահատվում Ալբայի նախկին աշխատանքներից և խառը գրոխոսություններ է ստանում նրանում առկա դաժան տեսարանների պատճառով։

2010 թվականի փետրվարի 12-ին էկրան է բարձրանում Հարրի Մարշալի «Սուրբ Վալենտինի օրը» («Valentine's Day») ռոմանտիկ կատակերգությունը, որում Ջեսիկան նկարահանվում է Ջուլիա Ռոբերտսի, Էն Հեթուեյի, Էշթոն Քաթչերի, Ջենիֆեր Գարների և Բրեդլի Քուփերի հատ միասին։

2010 թվականին Ալբայի հաջորդ աշխատանքն է հանդիսանում Ռոբերտ Ռոդրիգեսի «Մաչետե» («Machete») կատակերգական մարտաֆիլմը, որը պատմում է մեքսիկացի վարձու մարդասպանի մասին, որին «ծախում» են իրեն իսկ վարձողները։ Ֆիլմը անհաջողության է մատնվում վարձույթում, սակայն բազմաթիվ դրական արձագանքների է արժանանում լրատվամիջոցների կողմից։ «Մաչետե»-ում Ջեսիկան խաղում է անօրինական գաղթողների դեմ պայքարի գործակալության աշխատակցուհու դերը, որը զբաղվում է ապօրինի ներգաղթյալների որոնումով։ Ալբայից բացի այդ ֆիլմում նկարահանվել են Դենի Տրեհոն, Ռոբերտ Դե Նիրոն, Միշել Ռոդրիգեսը, Սթիվեն Սիգալը և Լինդսի Լոհանը։

2010 թվականի հոկտեմբերի 7-ին, Հեմփթոնսի կինոփառատոնում, կայանում է Մերիլին Ագրելոյի «Գաղտնի նշան» («An Invisible Sign») դրամայի պրեմիերան, որում Ջեսիկան խաղում է հոգեբանական խնդիրներով մաթեմատիկայի ուսուցչուհու դերը։

2010 թվականի դեկտեմբերին կայանում է «Ծանոթություն ծնողների հետ» ֆիլմի երրորդ մասի պրեմիերան՝ «Ծանոթացեք Ֆաքերների հետ 2» («Little Fockers») անվանումով, որում Ալբան խաղում է դեղագործական ընկերության աշխատակցուհու երկրորդական դերը։ 2011 թվականին Ջեսիկան նկարահանվում է «Լրտեսների երեխաները 4D» («Spy Kids: All the Time in the World in 4D») ֆիլմում, որը դառնում է նրա երրորդ համագործակցությունը Ռոբերտ Ռոդրիգեսի հետ։

## Իմիջ
250px|ձախից
2001 թվականին Ջեսիկան առաջին տեղն է զբաղեցնում Maxim ամսագրի «Թեժ 100-յակ»-ում («Hot 100 »)։ 2005 թվականին նա People ամսագրի վարկածով համարվում է մոլորակի 50 ամենագեղեցիկ մարդկանցից մեկը, իսկ 2007 թվականին հայտնվում է 100 ամենագեղեցիկ մարդկանց ցուցակում։ 2002 թվականին Ալբան զբաղեցնում է հինգերորդ տեղը ամենասեքսուալ դերասանուհիների վարկանիշում՝ ըստ Hollywood.com կայքի հարցումների արդյունքի, վեցերորդը՝ ըստ FHM ամսագրի վարկածի և տասներկուերրորդը՝ Stuff ամսագրի վարկածի, «մոլորակի 102 ամենասաքսուալ կանանց» ցուցակում։ 2005 թվականին նա հինգերորդ տեղն է զբաղեցնում Maxim ամսագրի «Թեժ 100-յակ»-ում։

2006 թվականին դերասանուհին բիկինիով հայտնվում է «Փլեյբոյ» ամսագրի կազմին և անվանվում է աշխարհի ամենասեքսուալ աստղը։ Այդ դեպքի պատճառով Ալբան ամսագրի դեմ դատական հայցով դիմում է դատարան՝ ամսագրի կողմից լուսանկարը առանց իր համաձայնության օգտագործելու մեղադրանքով։ Կազմին լուսանկարն էր, որը նրա կողմից արվել էր «Բարի գալուստ Եդեմ» ֆիլմի գովազդային քարոզարշավի ժամանակ։ Այնուամենայնիվ, շուտով Ջեսիկան ետ է վերցնում հայցը՝ ստանալով «Փլեյբոյ» ամսագրի սեփականատեր Հյու Հեֆների անձնական ներողությունը, որը համաձայնվում է նվիրատվություն կատարել երկու բարեգործական կազմակերպությունների, որոնց Ալբան աջակցություն էր ցուցաբերում։

2006 թվականին Ալբան երրորդ տեղն է զբաղեցնում «E!» հեռուստաընկերության «Աստղերի 101 ամենասեքսուալ մարմին» ցուցակում։ Նույն թվականին, AskMen.com կայքի օգտատերերի հարցման արդյունքում, նա դառնում է «99 ամենասեքսուալ կանայք» ցուցակի առաջին համարը։ Ալբան համարվում է աշխարհի ամենագրավիչ կանանցից մեկը, այն բանից հետո, երբ առաջին տեղն է գրավում Maxim ամսագրի «Թեժ 100-յակ»-ում։ 2007 թվականին դերասանուհին չորրորդն էր ըստ Empire ամսագրի վարկածի՝ «100 ամենասեքսուալ կինոաստղ» ցուցակում։ 2008 թվականին Ալբան երեսունչորսերորդ տեղն է զբաղեցնում Maxim ամսագրի «Թեժ 100-յակ»-ում և GQ ամսագրի կողմից համարվում է բոլոր ժամանակների և ազգերի 25 ամենասեքսուալ դերասանուհիներից մեկը։

Ջեսիկան մտահոգված է նրանով, որ իր «սեքսուալ տիկնիկ» իմիջը ազդեցություն է թողնում իր կարիերայի և այն առաջարկների վրա, որոնք ինքը ստանում է, մեկնաբանելով հետևյալ արտահայտությամբ․ «Ինչ-որ ես չեմ մտածում, որ այս ամենը կատարվում է Նատալի Փորտմանի հետ»։ Հարցազրույցում Ջեսիկան ասում է, որ ցանկանում է լուրջ ընդունվել որպես դերասանուհի, սակայն ստիպված է մասնակցութուն ունենալ նախագծերում, որոնցում ինքը հետաքրքրված չէ, որպեսզի կարիերա անի, նաև հայտնելով, որ հետագայում նա ցանկանում է ավելի ընտրելի լինել առաջարկություններում։ Ալբան իր պայմանագրերում խստորեն հավատարիմ է մնում «չմերկանալու» պայմանին։ Նա հնարավորություն ուներ մերկ հանդես գալու «Մեղքերի քաղաքը» ֆիլմում, սակայն նա մերժում է առաջարկը, ասելով․ «Ես մերկ չեմ նկարահանվում։ Ես ուղղակի այդ չեմ անում։ Գուցե դա ինձ վատ դերասանուհի է դարձնում։ Գուցե ես զրկված լինեմ որոշակի արտոնություններից։ Սակայն դա կարևոր է ինձ համար»։

## Անձնական կյանք
### Դավանանք
Մանկությունից Ջեսիկան քրիստոնուհի էր կաթոլիկ դավանանքով, սակայն հեռանում է եկեղեցուց, քանի որ զգում էր, որ նրան այնտեղ դատում են ըստ արտաքինի։ Նա այդ մեկնաբանում է․ «Տարիքով մարդիկ դատապարտում էին ինձ և իմ հոգևոր հովիվը ինձ բացատրում էր, որ դա այն պատճառով է, որ ես կրում եմ սադրիչ հագուստ, չնայած ես այն չէի կրում։ Ուղղակի դա ինձ ցանկալի էր դարձնում մյուս սեռի համար, դա էր իմ մեղքը և դա ինձ ստիպում էր ամաչել սեփական մարմնից և լինել ուղղակի կին»։

Բացի այդ, Ալբան առարկում էր նախաամուսնական կապերի և համասեռամոլության դատապարտումը եկեղեցու կողմից, ինչպես նաև դեմ էր Կտակարանում կարևոր կանացի կերպարների բացակայությանը․ «Ես մտածում էի, որ Կտակարանը կյանքի լավ ուղեկցորդ է, սակայն դա որոշակիորեն այդպես չէ, այդ պատճառով ես կապրեմ իմ կյանքով»։ Նրա կրոնականությունը մարում է 15 տարեկան հասակում, երբ նրան հարավիրում են նկարահանվելու «Չիկագոյի հույսը» («Chicago Hope») սերիալի դրվագներից մեկում 1996 թվականին։ Նրա ընկերները բացասական են արտահայտվում նրա այդ դերի մասին և նա սկսում է կորցնել հավատը եկեղեցու նկատմամբ։ Սակայն, չնայած եկեղեցուց հեռանալուն, նա հայտարարում է, որ այնուամենայնիվ դեռևս հավատում է Աստծուն։

### Փոխհարաբերություններ
[275px|մինի|աջից|Ջեսիկա Ալբան «Ֆանտաստիկ քառյակը» ֆիլմի պրեմիերայում, [Լոնդոն, 2007 թվական]]
«Մութ հրեշտակ» ֆիլմի նկարահանումների ժամանակ, 2000 թվականի հունվարին, Ջեսիկան սկսում է հանդիպել ֆիլմում իր խաղընկեր Մայքլ Ուեզերլիի հետ, որը վեճերի պատճառ է դառնում նրանց տասներկու տարվա տարիքային տարբերության պատճառով։ Ուեզերլին նրան առաջարկություն է անում Ջեսիկայի քսանամյա տարեդերձի օրը և Ջեսիկան համաձայնվում է։ 2003 թվականի օգոստոսին Ալբան և Ուեզերլնին հայտարարում են իրենց հարաբերությունների ավարտի մասին։ Հետագայում Ալբան ասում է, որ տարիքային տարբերությունը նրա համար դեր չի խաղում և նա իր համար ենթադրում է այնպիսի զուգընկերներ, ինչպիսին են Մորգան Ֆրիմենը, Շոն Քոններին, Ռոբերտ Ռեդֆորդը և Մայքլ Քեյնը։

2004 թվականին, «Ֆանտաստիկ քառակը» ֆիլմի նկարահանումների ժամանակ, Ջեսիկան սկսում է հանդիպել Ուորեն Քեշի հետ։ 2007 թվականի դեկտեմբերի 27-ին Ալբան և Ուորենը հայտարարում են, որ իրենք նշանված են։ Նրանց հարսանեկան արարողությունը կայանում է երկուշաբթի օրը, 2008 թվականի մայիսի 19-ին, Լոս Անջելեսում։ 2008 թվականի հունիսի 7-ին Ջեսիկան աղջիկ է ծննդաբերում, որին անվանում են Օնոր Մարի Ուորեն (անգլ. Honor Marie Warren, անգլերեն Honor - պատիվ, փառք բառից)։ Դստեր առաջին լուսանկարները հայտնվում են «OK!» ամսագրում, որը Ջեսիկային վճարում է 1.5 միլիոն դոլար։ Ջեսիկան նշում է, որ ցանկանում է շատ երեխաներ ունենալ։ 2011 թվականի օգոստոսի 13-ին զույգը երկրորդ աղջիկն է ունենում՝ Հևեն Գարներ Ուորեն։

### Բարեգործական քաղաքականություն
2005 թվականին, Կաննի կինոփառատոնում, Ջեսիկա Ալբան մասնակցություն է ունենում «amfAR» բարեգործական նախագծում, որը օգնում է ՁԻԱՀ-ով հիվանդներին։ Ալբան «մեծագույն խառնաշփոթ» է առաջացնում, խոստանալով անվճար նկարահանվել պրոդյուսեր Բոբ Վայնշտեյնի «Մատանիների տիրակալը» («The Lord of the Rings») կինոեռագրության ֆիլմերից մեկում, եթե վերջինս համաձայնի 100 000 հազար դոլար վճարել պրոֆեսիոնալ թենիսիստներ Մոնիկա Սելեշի և Բորիս Բեկքերի հետ դասի համար։

Ջեսիկայի բարեգործական գործունեութունը ներառում է մասնակցություն մի շարք կազմակերպությունների և հիմնադրամների նախագծերում, այնպիսին, ինչպիսին են «Clothes Off Our Back», «Habitat for Humanity», Անհետ կորածների գործերով և երեխաների շահագործման ազգային կենտրոն (National Center for Missing and Exploited Children), «Project HOME», «RADD», «Revlon Run/Walk for wonen», «SOS Children Villages», «Soles4Souls» և «Step up»: Դերասանուհին հանդիսանում է Աֆրիկայում երեխաների կրթության ապահովման «1Goal» շարժման դեսպան։

Ալբան բացեիբաց հաստատել և աջակցել է 2008 թվականին Դեմոկրատական կուսակցության կողմից նախագահության թեկնածու առաջադրված Բարաք Օբամային։ Ջեսիկա Ալբան նկարահանվել է Declare Yourself գովազդային արշավի համար, արշավ, որի նպատակն էր 2008 թվականի ԱՄՆ-ի նախագահական ընտրություններում երիտասարդության ներգրավումը։ Մարկ Լիդելի (Mark Liddell) լուսանկարները, որոնցում Ջեսիկան պատկերված է սև ժապավենի մեջ փաթաթված և բերանին գելոցով, իր վրա է գրավում մասսայական լրատվամիջոցների ուշադրությունը։ Նրանցից որոշները նման նյութերը անվանեցին «վրդովեցուցիչ», որին Ալբան հայտարարել է, որ տվյալ լուսանկարները իրեն չեն վիրավորում։ Նա ավելցնում է, որ համարում է, որ երիտասարդները պետք է ավելի ակտիվ լինեն քաղաքապես, որ «մարդիկ արձագանքում են այն ամենին, ինչը վրդովեցուցիչ է»։

2009 թվականի հունիսին, «Մարդասպանն իմ մեջ» ֆիլմի նկարահանումների ժամանակ, Օկլահոմա Սիթիում, Ալբան ներքաշված է հանդիսանում տեղացի բնակիչների հետ հակամարտությունում՝ քաղաքով մեկ ծածանվող շնաձկներով պաստառների պատճառով։ Դերասանուհին ասում է, որ նա ցանկանում էր ուշադրություն հրավիրել սպիտակ շնաձկների քանակի նվազման վրա։ Լրատվամիջոցները ենթադրում են, որ Ալբան կմեղադրվի բարբարոսության մեջ։ 2009 թվականի հունիսի 16-ին Օկլահոմա Սիթիի ոստիկանությունը հայտարարում է, որ Ջեսիկա Ալբայի դեմ գործ չի հարուցի, որովհետև անշարժ գույքի սեփականատերերից ոչ մեկը, որոնց վրա փակցված էին պաստառները, նման ցանկություն չունեն։ Ալբան People ամսագրի հայտարարությունում ներողություն է խնդրում և ասում է, որ նա ցավում է իր գործողությունների համար։

2011 թվականին Ալբան մասնակցություն է ունենում Վաշինգտոնում երկօրյա լոբբինգին՝ ի նշան պաշտպանության Safe Chemicals Act, 1976 թվականի տոկսիկ նյութերի նկատմամբ վերահսկողության ԱՄՆ օրենքի փոփոխության։

## Ֆիլմագրություն

## Պարգևներ և անվանակարգումներ
Ըստ Internet Movie Database-ի տվյալների

## Ծանոթագրություններ

## Արտաքին հղումներ
* Ջեսիկա Ալբա. «Չեմ պատրաստվում ներողություն խնդրել գայթակղիչ լինելու համար»
* Ջեսիկա Ալբա  people.com կայք էջում։

Կատեգորիա:1981 ծնունդներ
Կատեգորիա:20-րդ դարի ամերիկացի դերասանուհիներ
Կատեգորիա:21-րդ դարի ամերիկացի դերասանուհիներ
Կատեգորիա:«Ոսկե ազնվամորի» մրցանակի դափնեկիրներ
Կատեգորիա:Ամերիկացի բարերարներ
Կատեգորիա:Ամերիկացի երգչուհիներ
Կատեգորիա:Ամերիկացի երեխա դերասանուհիներ
Կատեգորիա:Ամերիկացի կին հնչյունավորողներ
Կատեգորիա:Ամերիկացի կինոդերասանուհիներ
Կատեգորիա:Ամերիկացի հեռուստատեսային դերասանուհիներ
Կատեգորիա:Ամերիկացի ֆեմինիստներ
Կատեգորիա:Ապրիլի 28 ծնունդներ
Կատեգորիա:Դերասանուհիներ այբբենական կարգով
Կատեգորիա:Հոլիվուդյան դերասաններ
Կատեգորիա:Ամերիկացի մոդելներ
Կատեգորիա:Թատրոնի ամերիկացի դերասանուհիներ
Կատեգորիա:Ամերիկացի հասարակական գործիչներ
Կատեգորիա:ԼԳԲՏ իրավունքների ակտիվիստներ